LPN:โบรกฯปรับคำแนะนำเป็น”ขาย”หลังหั่นประมาณการกำไรปี 59-61
LPN ปรับคำแนะนำลงทุนเป็น "ขาย" จาก "ถือ" หลังปรับประมาณการกำไรปี 2559-61 ลง 11-23% ตามยอดขายล่าสุดที่ยังไม่ดีนัก อีกทั้ง backlog ล่าสุดที่ลดลงมาก
24 มิ.ย. 2559

บล.กสิกรไทย ระบุในบทวิเคราะห์วันนี้ (24 มิ.ย.) ว่าบริษัท แอล.พี.เอ็น.ดีเวลลอปเมนท์ จำกัด (มหาชน)หรือ LPN (ขาย ปิด 13.30 บาท พื้นฐาน 12.00 บาท -9.77%) ปรับคำแนะนำลงทุนเป็น “ขาย” จาก “ถือ” หลังปรับประมาณการกำไรปี 2559-61 ลง 11-23% ตามยอดขายล่าสุดที่ยังไม่ดีนัก อีกทั้ง backlog ล่าสุดที่ลดลงมาก
นอกจากนี้โครงการใหม่ๆก็คาดจะได้รับการตอบรับที่ดีพอประมาณ เนื่องจากหลายโครงการอยู่ในทำเลเดียวกับโครงการปัจจุบันที่ยังเหลือขายอยู่บางส่วน ทั้งนี้มีการปรับลดราคาเป้าหมายลงเป็น 12.0 บาทจาก 14.7 บาท ซึ่งถือว่ามีส่วนลดเกือบ 10% จากราคาปิดล่าสุด อย่างไรก็ตามเห็นผลประกอบการไตรมาส 2/59 ที่คาดจะออกมาดี รวมถึงประเด็นการเริ่มพัฒนาโครงการคอนโดมิเนียมระดับบนโครงการที่สองซึ่งจะประกาศเร็วๆนี้เป็นปัจจัยบวกต่อทิศทางราคาหุ้นระยะสั้นได้
 
 